Document ID: 32005D0850

KOMMISSIONENS BESLUTNING
af 25. november 2005
om ændring af beslutning 2003/61/EF om bemyndigelse af visse medlemsstater til midlertidigt at fastsætte undtagelser fra visse bestemmelser i Rådets direktiv 2000/29/EF for så vidt angår læggekartofler med oprindelse i visse provinser i Canada
(meddelt under nummer K(2005) 4526)
(Kun den spanske, græske, italienske, maltesiske og portugisiske tekst er autentisk)
(2005/850/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 15, stk. 1, og
ud fra følgende betragtninger:
(1)
I henhold til direktiv 2000/29/EF må læggekartofler med oprindelse i Canada ikke føres ind i EF. Nævnte direktiv tillader dog undtagelser fra denne regel, forudsat at der ikke er risiko for spredning af skadegørere.
(2)
Ved Kommissionens beslutning 2003/61/EF (2) fastsættes en undtagelse vedrørende import af læggekartofler med oprindelse i visse provinser i Canada til Grækenland, Spanien, Italien og Portugal på bestemte betingelser.
(3)
Portugal har anmodet om en forlængelse af undtagelsen.
(4)
De forhold, der begrunder undtagelsen, er uændrede, og undtagelserne bør derfor fortsat gælde.
(5)
Undtagelsen i beslutning 2003/61/EF bør udvides til at omfatte nye medlemsstater med klimaforhold, der ligner dem i de medlemsstater, der er omhandlet i beslutningen.
(6)
Beslutning 2003/61/EF bør derfor ændres i overensstemmelse hermed.
(7)
De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
I beslutning 2003/61/EF foretages følgende ændringer:
1)
I artikel 1, stk. 1, ændres »Grækenland, Italien, Portugal og Spanien« til »Grækenland, Spanien, Italien, Cypern, Malta og Portugal«.
2)
Artikel 1, stk. 2, litra c), affattes således:
»c)
for afsætningssæsonerne fra 1. februar 2003 til 31. marts 2003, fra 1. december 2003 til 31. marts 2004, fra 1. december 2004 til 31. marts 2005, fra 1. december 2005 til 31. marts 2006, fra 1. december 2006 til 31. marts 2007 og fra 1. december 2007 til 31. marts 2008.«
3)
I artikel 8 indsættes følgende i listen over havne:
»k)
Lemesos
l)
Larnaca
m)
Marsaxlokk
n)
Valletta
o)
Sines.«
4)
Artikel 10, stk. 3, andet punktum, affattes således:
»De officielle ansvarlige organer i en medlemsstat, der benytter sig af denne undtagelse, skal senest den 15. april i hvert kalenderår, hvor der finder import sted, give Kommissionen underretning med henblik på tilrettelæggelsen af denne undersøgelse og registreringen af resultaterne.«
5)
Artikel 14, stk. 2 og 3, affattes således:
»Importmedlemsstaterne giver inden den 1. juni i hvert kalenderår, hvor der finder import sted, Kommissionen og de øvrige medlemsstater oplysning om, hvor store mængder (partier af læggekartofler/sendinger) der er importeret i henhold til denne beslutning, og forelægger samtidig en detaljeret teknisk rapport om den i artikel 10 nævnte officielle undersøgelse.
I de tilfælde, hvor medlemsstaterne har foretaget officielle undersøgelser af prøver som nævnt i artikel 10, skal de øvrige medlemsstater og Kommissionen også have forelagt detaljerede tekniske rapporter herom inden den 1. juni i hvert kalenderår.«;
6)
I artikel 15 ændres »31. marts 2005« til »31. marts 2008«.
Artikel 2
Denne beslutning er rettet til Den Hellenske Republik, Kongeriget Spanien, Den Italienske Republik, Republikken Cypern, Republikken Malta og Den Portugisiske Republik.
Udfærdiget i Bruxelles, den 25. november 2005.

Labels: 17
3
6
18
15